



Z A P I S N I K
15. sjednice Vijeća Mjesnog odbora Folnegovićevo Naselje održane 31. kolovoza 2022.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati

Nazočni članovi Vijeća: Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Ostali nazočni: Dušanka Popović

Odsutni članovi Vijeća: Frane Čavka

Zapisnik vodi: Hrabren Dobrotić 

	Predsjednica konstatira da je nazočna većina članova Vijeća, što znači da Vijeće može pravovaljano odlučivati, te otvara 15. sjednicu Vijeća Mjesnog odbora.

Vijeće jednoglasno prihvaća tekst Zapisnika 14. sjednice održane 11. srpnja 2022.

	Predsjednica Vijeća predlaže da se izvanredno prije prve toče dnevnog reda doda još jedna točka, jer je na 15. sjednicu VMO Folnegovićevo Naselje došla predstavnica suvlasnika nebodera Dujšinova 1 da iskaže problem dječjeg parka koji se nalazi između Laurenčićeve i Dujšinove ulice. Vijeće jednoglasno prihvaća prijedlog te utvrđuje sljedeći


                                          D N E V N I    R E D:
1. Iskaz gospođe Popović, predstavnice suvlasnika zgrade Dujšinova 1
2. Prijedlozi zaključaka o povremenom korištenju prostora MS
· Zahtjev Doma za starije osobe Peščenica
· Zahtjev Udruge ERA
3. Izviješća, pitanja, prijedlozi



Ad. 1. 	Iskaz gospođe Popović, predstavnice suvlasnika zgrade Dujšinova 1

	Predsjednica VMO Folnegovićevo Naselje Nikolina Krešo daje riječ gospođi Popović.

Gospođa Popović zahvaljuje Vijeću Mjesnog odbora Folnegovićevo Naselje na primanju na 15. sjednicu i započinje svoj iskaz isticanjem izvora problema u Naselju, a to je dječje igralište između Laurenčićeve ulice te nebodera Dujšinova 1 i Rakušina 4 u većoj mjeri, kao i park iza Foto Katarine u manjoj mjeri. Prema riječima gospođe Popović, Ulica Dubravka Dujšina „živi u Bronxu“, što se vidi i na zgradama (Dujšinove 1 i Rakušine 4). Održavanje je sve teže, jer je park postao mjesto susreta djece i ljudi različitih uzrasta. Sigečica i Borovje nemaju park pa sva djeca dolaze u naš park. 
Prvi je problem buka, jer se kućnog reda nitko ne pridržava. Sljedeći je problem uništavanje imovine, jer ti mladi ljudi u parku rade što žele. U zadnjih godinu dana, zgrade su išarane grafitima. Na neboderu je oštećeno 14 stakala. Djeca ulaze i u neboder te im on postaje poligon za igru, a rade i štetu na stubištu, posebno na višim katovima, gdje stanari stubište rjeđe koriste. Zgrada ima video-nadzor, policija je pozvana više puta. Nakon što je policija ustanovila da štetu rade djeca, na sljedeći poziv su samo prošli pokraj parka, a na treći se poziv više nisu ni odazvali. 
U izjavu se uključuje i član Vijeća Slobodan Jurković s napomenom da su roditelji te djece također problematični, jer se bune ako stanari upozoravaju djecu da se smire ili stišaju. Djeca se igraju loptom u blizini nebodera, napucavaju loptu u neboder, a dolazi i do sukoba i tučnjave među djecom. U parkiću se slave i rođendani, pije se alkohol i slično.
Nedavno je situacija eskalirala oko 22 ili 23 sata kada su djeca devastirala ogradu koju su postavili radnici Vrelovoda, bacali tu ogradu i smijali se na upozorenja stanara. Član Vijeća Jurković smatra da štetu rade delikventi i huligani te da se treba žaliti i Vijeću Školskog odbora, da se neki roditelji već žale i da majke s manjom djecom već izbjegavaju parkić.
Gospođa Popović moli Vijeće Mjesnog odbora da razmotri premještanje parkića na drugu lokaciju.
Član Vijeća Dalibor Kiseljak postavlja dva pitanja: jesu li to djeca koja su se okupljala na školskom dvorištu te je li lokacija adekvatna za dječji park.
Vijeće se slaže da problem stvaraju uglavnom djeca koja su se okupljala na školskom igralištu te da bi bilo najbolje da se nastave okupljati ondje, umjesto u parkiću između zgrada. Član Vijeća Slobodan Jurković na drugo pitanje odgovara da je prijašnji saziv Vijeća Mjesnog odbora prihvatio ponudu Konzuma koji je nabavio sprave za dječji park. Iako je sam gospodin Jurković bio protiv uređenja dječjeg parka, Vijeće je izglasalo uređenje i gospodin Jurković smatra to pogreškom.
Predsjednica Vijeća Nikolina Krešo ističe da je dječje igralište u stambenom bloku, gdje roditelji puštaju djecu da se bezbrižno igraju, što ima svojih prednosti. Smatra da će se parkić rasteretiti otvaranjem dvaju novih dječjih igrališta u naselju: na travnjaku na Župančićevoj (što uređuje VMO Janko Matko) te ŠRC Folka (adrenalinski park koji uređuje VMO Folnegovićevo Naselje). Što se dječjeg parka u Laurenčićevoj tiče, on nije loš za jednu ili dvije dječje sprave za igranje te bi ga se možda trebalo vratiti na „stare postavke“.
Prijedlog dobre lokacije za dječje igralište člana Vijeća Dalibora Kiseljaka je Sachsova, gdje zvuk dječje igre ne utječe na stanare.
Predsjednica Vijeća Nikolina Krešo predlaže nekoliko brzih intervencija koje su u domeni Vijeća Mjesnog odbora:
· informativnu ploču s pravilima ponašanja u dječjem parku,
· video nadzor i
· komunalnog redara.
Intervenirati treba sada, dok su oko parka radovi te će prijedlog gospođe Popović biti prenesen Vijeću Gradske četvrti Peščenica-Žitnjak.
	Gospođa Popović izražava nezadovoljstvo predloženim intervencijama, jer informativnu ploču djeca neće poštivati, video-nadzor na zgradi nije urodio plodom, a komunalni redar prebacuje odgovornost na policiju koja također ne reagira. Njezin je prijedlog da se dječje igralište ukloni, da ostane nekoliko klupa, posadi se drveće i urede pješačke staze uz nekoliko dječjih sprava. Nikolina Krešo komentira da će se dosta novca izgubiti na to uklanjanje.
	Član Vijeća Slobodan Jurković predlaže natpis koji ukazuje da je park za djecu do 10 godina, a članica Vijeća Andrea Jelić predlaže uklanjanje stolova, čime bi se riješio problem duljeg zadržavanja u parku, jer navodi da ondje adolescenti i odrasli piju kavu, jedu i općenito borave dugo te ostaju i do kasnih sati.
	Predsjednica Vijeća Nikolina Krešo predlaže slanje dopisa suvlasnicima stanova zgrade Dujšinova 1 oko teme dječjeg igrališta.

Ad. 2.1 Prijedlozi zaključaka o povremenom korištenju prostora MS - Zahtjev Udruge ERA
	Vijećnici su uz poziv dobili materijale na razmatranje te Vijeće jednoglasno donosi




Z A K L J U Č A K
o povremenom korištenju prostora MS
            
             
1. Domu za starije osobe Peščenica, Programi podrške u lokalnoj zajednici „Gerontološki centar Doma za starije osobe Peščenica“, iz Zagreba, odobrava se povremeno korištenje dvorane u objektu Mjesnog odbora Folnegovićevo naselje, Zagreb, Joze Laurenčića 8B, i to srijedom i petkom od 14,00 do 15,30 sati za održavanje programa aktivnosti za osobe starije životne dobi i teče od 01.09.2022. do 31.08.2023.

2. Prostor  iz točke 1. ovog zaključka, korisnik koristiti će bez naknade.

3. Korisnik se obvezuje da će postupati s  pažnjom  dobrog gospodara u korištenju prostora.

4. O povremenom korištenju prostora iz točke 1. ovog zaključka, Gradski ured za mjesnu samoupravu, Područni odsjek Peščenica-Žitnjak izdat će odobrenje o korištenju, a u skladu s ovim zaključkom.




Z A K L J U Č A K

o povremenom korištenju prostora MS

1. Evanđeoskoj razvojnoj agenciji iz Zagreba, Cilićeva 3, odobrava se povremeno korištenje dvorane u objektu Mjesnog odbora Folnegovićevo naselje, Zagreb, Joze Laurenčića 8B, i to svake druge subote od 10 do 12 sati za održavanje programa Biblija uz brunch i teče od 01.09.2022. do 31.08.2023.

2. Prostor iz točke 1. ovog zaključka, korisnik koristiti će bez naknade. 

3. Korisnik se obvezuje da će postupati s pažnjom dobrog gospodara u korištenju prostora.

4. O povremenom korištenju prostora iz točke 1. ovog zaključka, Gradski ured za mjesnu samoupravu, Područni odsjek Peščenica-Žitnjak izdat će odobrenje o korištenju, a u skladu s ovim zaključkom.



Ad. 3.	Izviješća, pitanja, prijedlozi

SRC Folka

	Predsjednica Vijeća Nikolina Krešo obavještava Vijeće Mjesnog odbora Folnegovićevo Naselje da je Vijeće Gradske četvrti Peščenica-Žitnjak prepoznalo lokaciju zelene površine kod igrališta NK Zet, k. č. 660, k. o. Žitnjak, Sportsko-rekreacijski centar Folka kao izrazito vrijednu za Folnegovićevo Naselje i okolicu te je u Planu komunalnih aktivnosti za 2022. godinu osigurala ukupno 200.000,00 kn za izradu projektno-tehničke dokumentacije SRC Folka. Vijeće ovim projektom želi potaknuti urbanu kulturu u ovom dijelu Gradske četvrti, a sportsko-rekreacijski centar bi se zasnivao na kombinaciji standardnih sportskih sadržaja i street urban kulture poput skate parka i stijene za penjanje.
	S obzirom da je GUP-om grada Zagreba k. č. 660, k. o. Žitnjak sportsko-rekreacijske namjene, Gradski ured za obrazovanje, sport i mlade suglasan je s izvedbom projektno-tehničke dokumentacije za SRC Folka.

Razno

	Član Vijeća Slobodan Jurković za sljedeći sastanak predlaže razmatranja predloženih i realiziranih akcija Mjesnog odbora u 2022. godini.
	Također napominje kako o dvorani škole, čiji tijek obnove smatra groznom sramotom, ne želi dalje razgovarati te da su roditelji košarkaša i sve školske djece ogorčeni.
	Predsjednica Vijeća Nikolina Krešo komentira da nismo dobili rezultate javne nabave za obnovu školske dvorane.
	Predsjednica podsjeća da su dežurstva članova Vijeća svakog prvog i trećeg utorka u mjesecu od 18 do 19 sati i poziva ih da se pribilježe za dežuranje.
	Članica Vijeća Andrea Jelić upozorava da se nakon sanacije Vrelovoda naselje mora vratiti na staro stanje.
	
Ovime je dnevni red sjednice iscrpljen.

Predsjednica zaključuje sjednicu u 19:00 sati.	

Zapisnik sastavili: Nikolina Krešo i Hrabren Dobrotić



KLASA: 024-08/22-003/1406
URBROJ: 251-13-11-11-22-8
Zagreb, 31. kolovoza 2022.

